นายกเซ็นตั้งคณะกรรมการหวยออนไลน์แล้ว
โพสต์ทูเดย์-นายกรัฐมนตรีลงนามแต่งตั้งคณะกรรมการตรวจสอบหวยออนไลน์ ที่มี "เกียรติ สิทธีอมร" เป็นประธานแล้ว
12 ม.ค. 2553

โพสต์ทูเดย์-นายกรัฐมนตรีลงนามแต่งตั้งคณะกรรมการตรวจสอบหวยออนไลน์ ที่มี "เกียรติ สิทธีอมร" เป็นประธานแล้ว
ผู้สื่อข่าวรายงานว่า นายอภิสิทธิ์ เวชชาชีวะ นายกรัฐมนตรี ได้ลงนามในคำสั่งแต่งตั้งคณะกรรมการตรวจสอบและพิจารณาข้อเท็จจริงและกฎหมายที่เกี่ยวข้องกรณีโครงการจำหน่ายรางวัลเลขท้าย 2 ตัว 3 ตัว ด้วยเครื่องจำหน่ายอัตโนมัติ หรือหวยออนไลน์ ที่มีนายเกียรติ สิทธีอมร ประธานผู้แทนการค้าไทย เป็นประธานเรียบร้อยแล้ว โดยคณะกรรมการ ประกอบด้วย อัยการสูงสุดหรือผู้แทน เลขาธิการคณะกรรมการกฤษฎีกา หรือผู้แทน ผู้อำนวยการสำนักงานคณะกรรมการนโยบายรัฐวิสาหกิจ (สคร.) หรือผู้แทน อธิบดีกรมสอบสวนคดีพิเศษ หรือผู้แทน นายกสภาทนายความแห่งประเทศไทย ผู้อำนวยการสำนักงานเศรษฐกิจการคลัง (สศค.)
นายเกียรติ สิทธีอมร ประธานผู้แทนการค้าไทย ในฐานะประธานคณะกรรมการตรวจสอบฯ กล่าวว่า คณะกรรมการจะดำเนินการให้แล้วเสร็จภายในเวลา 30 วันตามที่นายกรัฐมนตรีกำหนดไว้ โดยจะเรียกประชุมคณะกรรมการ 2-3 ครั้งต่อสัปดาห์ เพื่อเร่งรัดให้ได้ผลสรุปโดยเร็ว